Brixi, Otto, poslanec NR SR (2015-10-06):
Ďakujem pekne. Kolegyne, kolegovia, iba v krátkosti. Ja sa chcem poďakovať pánovi kolegovi a rovnako verím tomu, že v tom druhom čítaní sa do toho zapojí čo najviac kolegov. Ja nedelím kolegov na ľavicových, pravicových, ale na tých, ktorí niečo pozitívne chcú priniesť. V každom prípade, prečo je ten rozdiel, že prečo nie trestná rovina a prečo rovina administratívno-správna. My osobne sme sa pri tvorbe tohto zákona báli, že teda tak, ako to bolo navrhované kolegami z KDH, to môže mať dosť negatívny sociologický vplyv na ľudí, lebo mnohokrát si človek kúpi auto v dobrej viere, nevie, že tie kilometre boli stočené, v následnom kroku ho môže niekomu ďalšiemu predať, avšak už bude vystavený, bude čeliť tej trestnoprávnej rovine, tej trestnoprávnej sankcii za niečo, za čo reálne možno aj nemôže, lebo v dobrej viere sa zachoval, tak ako sa zachoval, a kúpil si produkt, ktorý pred ním využíval a možno stočil niekto iný. V každom prípade fakt je ten, že zo stáčania kilometrov na Slovensku sa stal obrovský biznis, a ja si myslím, že bez ohľadu na to, kto tu v minulosti vystúpil s akým príspevkom, je to zlodejina na občanoch tejto krajiny. A množstvo ukazovateľov aj praktických, aj ukazovateľov, ktoré nám poskytli samotní odborníci z odboru dopravy a premávky na pozemných a cestných komunikáciách, hovoria alebo hovorí o tom, že mnohokrát autá, na ktorých boli stočené kilometre, viac ako je úmerné, viac ako je vhodné, viac ako je bezpečné, mnohokrát sú tieto autá bezpečnostným rizikom nielen pre tých ľudí, ktorí ich užívajú, ale aj pre ostatných účastníkov cestnej premávky. My sme videli na vlastné oči z fotiek, ktoré nám poslali ľudia, ktoré nám poslali spotrebitelia, že sa mnohokrát stalo, že si človek v dobrej viere kúpil auto, ktoré malo najazdených 100-tisíc kilometrov, ale pri ďalšom technickom a súdnoznaleckom zisťovaní sa zistilo, že to auto malo 350-, 400-tisíc kilometrov. Mnohokrát sa stalo, že takémuto autu za jazdy odišlo servo, odišiel motor, odišiel brzdový hydraulický systém. To sú už veci, ktoré môžu ohroziť kohokoľvek v tejto krajine na cestách. Čiže ja si myslím, že ak tu niekto chce podnikať s predajom a so sprostredkovaním áut, v poriadku. Ja s tým problém nemám. Problém je vtedy, keď to robí takýmto nekalým, hospodársky nekalým spôsobom a na to doplatí na konci dňa iba spotrebiteľ, ktorý takéto auto v dobrej viere kúpi. Takže ja viem, že tento zákon v tejto podobe, v akej tu je dnes, nie je úplne dokonalý. My už dneska máme pripravených množstvo podnetov, ktoré ten zákon môžu vylepšiť. Ja viem, že je tam zopár dier, ako je možné tento zákon obísť. Samozrejme, človek to robí v dobrej viere aj za súčinnosti úradníkov z ministerstva dopravy, aj z ministerstva vnútra. A to prvé čítanie slúži k tomu, aby sme si povedali, či tá téma vôbec je ideovo pre Slovensko podstatná alebo nie je. Pokiaľ sa zhodneme na tom v hlasovaní, že tá téma podstatná je a budeme v nej pracovať ďalej, ja pevne verím, v spolupráci s kolegami naprieč celým politickým spektrom prídeme na také riešenie, ktoré aj tie drobné nuansy, drobné chyby, ktoré ten zákon v tejto podobe má, odstránime. A myslím si, že každý z nás tu chce prispieť len k tomu, aby ten spotrebiteľ na konci toho dňa, roka či mesiaca bol štátom chránený v takej miere, aby tí, ktorí chcú konať nekalo súťažne, nekalo hospodársky, nepoctivým spôsobom, ťahali za kratší koniec. Takže ďakujem pekne.